PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/012	Bratislava 01. apríla 2011	

Protimonopolný úrad Slovenskej republiky, odbor koncentrácií v správnom konaní vedenom pod č. 0040/OK/2010 začatom dňa 10.12.2010 na základe oznámenia koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom AGROFERT HOLDING, a.s. so sídlom Pyšelská 2327/2, 149 00 Praha 4, Česká republika, IČO: 26 185 610 prostredníctvom Mgr. Roberta Ondrášika, advokáta  agner & partners, s.r.o. so sídlom Špitálska 10, 811 09 Bratislava, vo veci koncentrácie podnikateľov AGROFERT HOLDING, a.s. so sídlom Pyšelská 2327/2, 149 00 Praha 4, Česká republika, IČO: 26 185 610 a Animalco a.s. so sídlom Na Kocínce 1, 160 00 Praha 6, Česká republika, IČO: 005 36 458

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže  a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľom AGROFERT HOLDING, a.s. so sídlom Pyšelská 2327/2, 149 00 Praha 4, Česká republika, IČO: 26 185 610 nad podnikom podnikateľa Animalco a.s. so sídlom Na Kocínce 1, 160 00 Praha 6, Česká republika, IČO: 005 36 458, na základe Zmluvy o odplatnom prevode listinných cenných papierov uzatvorenej dňa 10.11.2010 medzi Radkom Jungom, bytom Nebušická 676, 164 00 Praha 6, Česká republika a Tomášom Kutzendorferom, bytom K Úvozu 494, 250 92 Šestajovice, Česká republika ako predávajúcimi a podnikateľom AGROFERT HOLDING, a.s. so sídlom Pyšelská 2327/2, 149 00 Praha 4, Česká republika, IČO: 26 185 610 ako kupujúcim.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 10.12.2010 doručené listom zaevidovaným pod č. 4291/2010 oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou AGROFERT HOLDING, a.s. so sídlom Pyšelská 2327/2, 149 00 Praha 4, Česká republika, IČO: 26 185 610 (ďalej len „Agrofert Holding“) prostredníctvom Mgr. Roberta Ondrášika, advokáta agner & partners, s.r.o. so sídlom Špitálska 10, 811 09 Bratislava (ďalej len „právny zástupca“).

2.	Na základe vyššie uvedeného sa začalo dňa 10.12.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod č. 0040/OK/2010 vo veci koncentrácie, ktorá podľa Oznámenia koncentrácie spočíva v získaní priamej výlučnej kontroly spoločnosti Agrofert Holding nad podnikom spoločnosti Animalco a.s. so sídlom Na Kocínce 1, 160 00 Praha 6, Česká republika, IČO: 005 36 458 (ďalej len „Animalco“), na základe Zmluvy o odplatnom prevode listinných cenných papierov uzatvorenej dňa 10.11.2010 medzi Radkom Jungom, bytom Nebušická 676, 164 00 Praha 6, Česká republika a Tomášom Kutzendorferom, bytom K Úvozu 494, 250 92 Šestajovice, Česká republika ako predávajúcimi a spoločnosťou Agrofert Holding ako kupujúcim (ďalej len „Zmluva“), o čom úrad informoval spoločnosť Agrofert Holding prostredníctvom právneho zástupcu listom č. 4447/PMÚ SR/2010 zo dňa 22.12.2010.

3.	Vzhľadom na skutočnosť, že predmetné Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyššie uvedeným listom a listami č. 0077/PMÚ SR/2011 zo dňa 11.01.2011, č. 0409/PMÚ SR/2011 zo dňa 07.02.2011 a č. 0537/PMÚ SR/2011 zo dňa 16.02.2011 vyzval spoločnosť Agrofert Holding prostredníctvom právneho zástupcu na doplnenie Oznámenia koncentrácie a taktiež ju informoval, že lehota 60 pracovných dní na vydanie rozhodnutia podľa § 11 zákona nezačala plynúť.

4.	Na základe výziev úradu na doplnenie Oznámenia koncentrácie boli úradu doručené požadované podklady a informácie listom zaevidovaným pod           č. 166/2011 dňa 19.01.2011, listom zaevidovaným pod č. 697/2011 dňa 28.02.2011, listom č. 798/2011 dňa 09.03.2011 a listom č. 821/2011 dňa 10.03.2011 . Doručením listu č. 821/2011 dňa 10.03.2011 sa stalo Oznámenie koncentrácie úplné, a teda dňom 11.03.2011 začala plynúť podľa § 11 zákona lehota 60 pracovných dní na vydanie rozhodnutia, o čom úrad informoval spoločnosť Agrofert Holding prostredníctvom právneho zástupcu listom           č. 848/PMÚ SR/2011 zo dňa 14.03.2011.

5.	Správy poplatok vo výške 3 319 eur podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 15.02.2011.

6.	Z podkladov a informácií predložených účastníkom konania v predmetnom správnom konaní v rámci Oznámenia koncentrácie, ako aj z informácií získaných úradom vyplývajú nasledovné skutočnosti.

I. Podnikatelia

7.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu, ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

8.	Spoločnosť Agrofert Holding je akciovou spoločnosťou zapísanou v Obchodnom registri Mestského súdu v Prahe, oddiel B, vložka č. 6626. Jediným akcionárom spoločnosti Agrofert Holding je fyzická osoba Ing. Andrej Babiš.

9.	 Spoločnosť Agrofert Holding je obchodnou spoločnosťou holdingového typu bez vlastného výrobného programu, ktorá formou majetkových účastí združuje približne 200 obchodných a výrobných spoločností predovšetkým na území Českej republiky a Slovenskej republiky, ale aj v iných krajinách. Činnosti spoločností patriacich do skupiny Agrofert možno rozdeliť do troch základných oblastí: 
-	činnosť súvisiaca s poľnohospodárstvom 
-	činnosť súvisiaca s potravinárstvom 
-	činnosť súvisiaca s priemyselnou výrobou chemických látok na báze anorganickej a organickej chémie.
Kompletný zoznam spoločností, ktoré sú kontrolované spoločnosťou Agrofert Holding je súčasťou spisového materiálu a spoločnosť Agrofert Holding označila tieto údaje za predmet obchodného tajomstva. 

10.	Medzi potravinárske spoločnosti, prostredníctvom ktorých pôsobí spoločnosť Agrofert Holding na území Slovenskej republiky patrí spoločnosť HYZA a.s. so sídlom Odbojárov 2279/37, 955 92 Topoľčany, IČO: 31 562 540 (ďalej len „Hyza“), spoločnosť Kostelecké uzeniny a.s. so sídlom 588 61 Kostelec 60,  Česká republika, IČO: 469 00 411 (ďalej len „Kostelecké uzeniny“), spoločnosť KMOTR - Masna Kroměříž a.s. so sídlom Hulínská 2286, 767 60 Kroměříž, Česká republika, IČO: 255 70 765 (ďalej len „Kmotr“), spoločnosť Krahulík MASOZÁVOD Krahulčí, a.s. so sídlom Krahulčí 10, 588 56 Telč, Česká republika, IČO: 255 86 823 (ďalej len „Krahulík“) a spoločnosť NAVOS AGRO, s.r.o. so sídlom Čelakovského 1858, 767 16 Kroměříž, Česká republika, IČO: 276 95 492 (ďalej len „Navos Agro“). Hlavným predmetom podnikania týchto spoločností je spracovanie mäsa a mäsových výrobkov a predaj jatočných ošípaných.

11.	Z vyššie uvedeného vyplýva, že spoločnosť Agrofert Holding je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon podľa § 2 ods. 1 písm. a) zákona vzťahuje.

12.	Spoločnosť Animalco je akciovou spoločnosťou zapísanou v Obchodnom registri Mestského súdu v Prahe, oddiel B, vložka č. 90. Akcionármi spoločnosti Animalco sú fyzické osoby. Spoločnosť Animalco nevykonáva kontrolu nad inými spoločnosťami a ani nevlastní majetkové podiely v iných spoločnostiach.

13.	Hlavným predmetom podnikania spoločnosti Animalco je obchod s jatočnými zvieratami, s chovnými a plemennými zvieratami, s mäsom a so spracovanými mäsovými výrobkami, s prírodnými a umelými potravinárskymi obalmi, s mliekárenskými výrobkami (syry pre údenársku výrobu) a s mrazenou zeleninou (cesnak pre údenársku výrobu). Spoločnosť Animalco nemá výrobné činnosti. 

14.	Spoločnosť Animalco pôsobí na území Slovenskej republiky len prostredníctvom dovozov.

15.	Z vyššie uvedeného vyplýva, že spoločnosť Animalco je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon podľa § 2 ods. 1 písm. a) zákona vzťahuje. 

II. Forma Koncentrácie

16.	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

17.	Podľa § 9 ods. 4 zákona kontrola podľa § 9 ods. 1 zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

18.	Dňa 10.11.2010 bola podpísaná Zmluva, na základe ktorej podnikateľ Agrofert Holding nadobudne 70% akcií spoločnosti Animalco. Úrad na základe Zmluvy, Akcionárskej dohody uzatvorenej dňa 10.11.2010 a návrhu Stanov spoločnosti Animalco, ktoré sú prílohou Zmluvy a na základe podielu na akciách spoločnosti Animalco, ktoré podnikateľ Agrofert Holding predmetnou Zmluvou nadobudne úrad dospel k záveru, že podnikateľ Agrofert Holding získa možnosť vykonávať rozhodujúci vplyv na zloženie, hlasovanie a rozhodovanie orgánov podnikateľa Animalco, a tým získa možnosť vykonávať rozhodujúci vplyv na činnosť podnikateľa Animalco.

19.	V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona spočívajúcu v získaní priamej výlučnej kontroly podnikateľom Agrofert Holding nad podnikom podnikateľa Animalco, na základe Zmluvy.

III. Účastníci správneho konania a koncentrácie

20.	Podľa § 25 ods. 3 zákona účastníkom konania v prípade koncentrácie podľa  § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, a teda účastníkom predmetného správneho konania je podnikateľ Agrofert Holding, ktorý získava priamu výlučnú kontrolu nad podnikom podnikateľa Animalco.

21.	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.

S ohľadom na uvedené, sú účastníkmi predmetnej koncentrácie podnikateľ Agrofert Holding, ako podnikateľ, ktorý získava kontrolu nad podnikom podnikateľa Animalco a podnikateľ Animalco, nad ktorým sa kontrola získava.

IV. Koncentrácia podliehajúca kontrole 

22.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

23.	 Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo 
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

24.	Pri výpočte celkových obratov účastníkov koncentrácie sa uplatňuje znenie      § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.

25.	Vzhľadom na skutočnosť, že koncentrácia vznikla na základe Zmluvy dňa 10.11.2010 a podľa § 10 ods. 1 zákona sa do úvahy berie obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, úrad vychádzal z obratov dosiahnutých účastníkmi koncentrácie v roku 2009.

26.	Z predložených podkladov a informácií v Oznámení koncentrácie vyplýva, že predmetná koncentrácia podlieha kontrole podľa § 10 ods. 1 písm. b) zákona, nakoľko celkový obrat dosiahnutý na území Slovenskej republiky v roku 2009 podnikateľom Agrofert Holding presiahol 19 000 000 eur a celosvetový celkový obrat podnikateľa Animalco v roku 2009 presiahol 46 000 000 eur. 

V. Relevantné trhy

27.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Tovarový relevantný trh

28.	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia.

29.	Z predložených podkladov a informácií v Oznámení koncentrácie úrad zistil, že podnikateľ Agrofert Holding prostredníctvom svojich dcérskych spoločností Kmotr, Krahulík a Kostelecké uzeniny dováža na územie Slovenskej republiky mäsové výrobky z bravčového, hovädzieho a hydinového mäsa a bravčové, hovädzie a hydinové mäso. Prostredníctvom spoločnosti Hyza sa podnikateľ Agrofert Holding zaoberá výrobou, spracovaním a predajom hydinového mäsa a mäsových  výrobkov z hydinového mäsa. Prostredníctvom spoločnosti Navos Agro podnikateľ Agrofert Holding dováža na územie Slovenskej republiky jatočné ošípané.

30.	Podnikateľ Animalco sa zaoberá predajom bravčového, hovädzieho a hydinového mäsa, predajom mäsových výrobkov z bravčového, hovädzieho a hydinového mäsa a predajom jatočného dobytka a ošípaných. Na územie Slovenskej republiky podnikateľ Animalco dováža bravčové, hovädzie a hydinové mäso, mäsové výrobky z bravčového, hovädzieho a hydinového mäsa a jatočné ošípané.

31.	Z vyššie uvedeného vyplýva, že aktivity účastníkov koncentrácie podnikateľov Agrofert Holding a Animalco sa na území Slovenskej republiky prekrývajú v oblasti predaja bravčového, hovädzieho a hydinového mäsa, v oblasti predaja mäsových výrobkov z bravčového, hovädzieho a hydinového mäsa a v oblasti predaja jatočných ošípaných. 

32.	Úrad pri posudzovaní tovarových relevantných  trhov v predmetnom prípade vychádzal z podkladov a informácií predložených v Oznámení koncentrácie, ako aj z informácií získaných v rámci predchádzajúcej rozhodovacej praxe úradu. 

Relevantný trh predaja bravčového mäsa

33.	Bravčové mäso je priečne pruhovaná svalovina z tiel teplokrvných jatočných zvierat (jatočné ošípané). Spracovanie bravčového mäsa zahŕňa rozrábku bravčového mäsa, v rámci ktorej sa prostredníctvom súboru technologických operácií mäso delí na menšie časti, vykosťuje sa alebo porcuje. Základnou surovinou na úpravu a delenie bravčového mäsa sú jatočné opracované telá prasničiek a kastrátov, ktoré sú rozsekané na polovičky. Po základných rezoch, ktorými sa bravčové polovičky oddelia, sú kostičmi jednotlivé časti mäsa opracúvané podľa účelu ich použitia a to na: mäsá určené na výsek (s kosťou alebo bez kosti), mäsá určené na zmrazenie, pričom tieto môžu byť určené na predaj a konzumáciu alebo na výrobu mäsových výrobkov (priamo alebo prostredníctvom soliarne).

34.	Na základe senzorických a chuťových odlišností bravčového mäsa od iných druhov mäsa, ako aj na základe odlišností v nutričných hodnotách, cenových rozdielov a odlišností v dĺžke a spôsobe tepelnej úpravy bravčového mäsa, úrad posudzoval trh predaja bravčového mäsa ako samostatný tovarový relevantný trh. 

Relevantný trh predaja hovädzieho mäsa

35.	Hovädzie mäso je priečne pruhovaná svalovina z tiel teplokrvných jatočných zvierat (hovädzí dobytok). Je to mäso mladého hovädzieho dobytka, mladého býka, vola, jalovice a kravy. Spracovanie hovädzieho mäsa zahŕňa rozrábku hovädzieho mäsa, pričom základnou surovinou na delenie a vykosťovanie hovädzieho mäsa sú hovädzie štvrte (predná a zadná). Jednotlivé časti opracovávajú pracovníci hovädzej rozrábky – kostiči podľa účelu použitia a to na: mäsá určené na výsek (s kosťou alebo bez kosti), mäsá určené na zmrazenie, pričom tieto môžu byť určené na predaj a konzumáciu alebo na výrobu mäsových výrobkov (priamo alebo prostredníctvom soliarne).

36.	Na základe senzorických a chuťových odlišností hovädzieho mäsa od iných druhov mäsa, ako aj na základe odlišností v nutričných hodnotách, cenových rozdielov a odlišností v dĺžke a spôsobe tepelnej úpravy hovädzieho mäsa, úrad posudzoval trh predaja hovädzieho mäsa ako samostatný tovarový relevantný trh.

Relevantný trh predaja hydinového mäsa

37.	Pri porovnaní hydinového mäsa, bravčového mäsa a hovädzieho mäsa, spracovatelia v zásade delia mäso na hydinové mäso (biele mäso) a na červené mäso (hovädzie a bravčové mäso). Na trh je hydinové mäso dodávané chladené alebo mrazené, v celku alebo porcované. Časť produkcie zabitej hydiny sa používa ako vstupná surovina k ďalšiemu spracovaniu do hydinových mäsových výrobkov.

38.	Štruktúra výroby a spotreby hydinového mäsa je orientovaná v podstate výlučne na kurčatá, a to z hľadiska nákladového, dietetického, cenového a z hľadiska celkovej kúpyschopnosti obyvateľstva.

39.	Kuracie mäso oproti červenému mäsu, t.j. bravčovému a hovädziemu mäsu obsahuje vysoký podiel plnohodnotných bielkovín, menšie množstvo tuku, je významným zdrojom vitamínov a minerálnych látok a cena kuracieho mäsa je v porovnaní s cenou červeného mäsa výrazne nižšia. Kuracie mäso je spotrebiteľmi vnímané ako ľahké, netučné a zdravé a vhodné pre diétne stravovanie. Výhodou je z hľadiska prípravy i krátky čas tepelnej prípravy a mnoho možných spôsobov úpravy tohto druhu mäsa. 

40.	Na základe senzorických a chuťových odlišností hydinového mäsa od iných druhov mäsa, ako aj na základe odlišností v nutričných hodnotách, cenových rozdielov a odlišnosti v dĺžke a spôsobe tepelnej úpravy hydinového mäsa, úrad posudzoval trh predaja hydinového mäsa ako samostatný tovarový relevantný trh. 
Trh predaja mäsových výrobkov

41.	Mäsové výrobky sú potraviny, vyrábané s prevládajúcim podielom mäsa ako základnej suroviny, ktoré sú určené na priamu spotrebu alebo na ďalšiu tepelnú úpravu pred ľudskou spotrebou, ktoré boli ošetrené takým spôsobom, že mäsové výrobky na ich reze nemajú vlastnosti čerstvého mäsa. 

42.	Základom pre výrobu mäsových výrobkov môže byť mechanicky separované mäso z varenej, chladenej, mrazenej alebo hlbokomrazenej suroviny z mäsa jatočných zvierat a hydiny. Mäsové výrobky možno vyrábať tepelným opracovaním, solením sušením alebo ich kombináciou. Tieto technologické procesy možno vykonávať aj v spojení s údením alebo fermentáciou za osobitných klimatických podmienok a pri použití prídavných látok a technologických pomocných látok. Výrobný proces zahŕňa výber suroviny vychladenej alebo zmrazenej a ostatných zložiek, mletie, sekanie, nasolenie, príprava mäsového dielu, pridávanie prísad, prídavných látok, technologických pomocných látok, plnenie do obalov, tepelné opracovanie, prípadne zrenie a sušenie pri trvanlivých tepelne neopracovaných výrobkoch, ochladenie, váženie, etiketovanie, skladovanie a expedícia výrobkov. 

43.	Mäsové výrobky sa vzhľadom na zmyslové a chuťové vlastnosti, cenu a účel použitia odlišujú od čerstvého mäsa.

44.	V súvislosti so zastupiteľnosťou mäsových výrobkov z bravčového, hovädzieho a hydinového mäsa existujú podľa účastníkov koncentrácie odlišné charakteristické vlastnosti mäsa z jednotlivých druhov hospodárskych zvierat, odlišný spôsob jeho spracovania alebo preferencie konečných spotrebiteľov, čo následne spôsobuje obmedzenie zastupiteľnosti výrobkov z rôznych druhov mäsa. Ďalej účastníci koncentrácie uvádzajú v Oznámení koncentrácie, že výrobné postupy jednotlivých mäsových výrobkov  v značnej miere využívajú kombinácie bravčového a hovädzieho mäsa a existuje veľmi malá skupina výrobkov, u ktorých možno konštatovať, že sú vyrobené výhradne z jedného druhu mäsa.

45.	Ako vyplýva z Oznámenia koncentrácia, spotrebiteľ nerozlišuje, či ním vybraný výrobok je zložený z bravčového alebo hovädzieho mäsa a aký podiel tohto mäsa obsahuje. Spravidla spotrebiteľ preferuje biele (hydinové) mäso a červené mäso, pri ktorom už významne nerozlišuje, či ide o bravčové alebo hovädzie mäso. 

46.	Kým spotrebiteľ mäsové výrobky z bravčového a hovädzieho mäsa v značnej miere neodlišuje, odlišný prístup sa javí pri mäsových výrobkoch z hydinového mäsa, ktoré odlišuje ako kvalitatívne odlišné výrobky, a to z dôvodu priaznivej ceny, ľahkej úpravy, prípadne nízkej energetickej hodnoty. 

47.	Na základe vyššie uvedených skutočností, považujú účastníci koncentrácie predaj mäsových výrobkov z bravčového mäsa a predaj mäsových výrobkov z hovädzieho mäsa za jeden spoločný trh, pričom predaj mäsových výrobkov z hydinového mäsa predstavuje podľa účastníkov koncentrácie samostatný trh.

48.	Mäsové výrobky podľa Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 18. augusta 2005 č. 1895/2004-100, ktorým sa vydáva hlava Potravinového kódexu Slovenskej republiky upravujúca mäsové výrobky, zahŕňajú mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy a ostatné mäsové výrobky. 

49.	Každý z vyššie uvedených druhov mäsových výrobkov je zvyčajne vyrábaný rozličným výrobným postupom využívajúcim rozličné zariadenia a metódy výroby a rôzne výrobné receptúry. Taktiež sa zvyšuje špecializácia výrobcov na určitý druh mäsového výrobku, no v princípe sú všetci dodávatelia schopní využívať všetky hlavné spracovateľské metódy pri všetkých druhoch mäsových výrobkov. Spotrebitelia síce uvedené mäsové výrobky konzumujú zvyčajne pri rovnakej príležitosti, ale vnímajú ich ako rozdielne produkty. 

50.	Podľa účastníkov koncentrácie spotrebiteľ vníma tieto výrobky ako mäsové výrobky, ktoré sú určené k bezprostrednej konzumácii bez tepelnej úpravy (napr. salámy, šunky, špeciality, klobásy, atď.) alebo ku konzumácii po tepelnej úprave (napr. párky, klobásy atď.). Ďalšou skupinou výrobkov sú konzervy, ktoré nie sú určené k bezprostrednej konzumácii, pretože na rozdiel od výrobkov určených k bezprostrednej konzumácii boli tepelne spracované a sú uzavreté v obale za účelom dlhodobejšieho skladovania. Odlišným druhom mäsových výrobkov z hľadiska spotrebiteľa sú ďalej polotovary, ktoré sú určené k ďalšiemu spracovaniu, ako mleté a marinované mäsá.

51.	Na základe vyššie uvedeného je podľa účastníkov koncentrácie možné členiť spracované mäsové výrobky na subsegmenty, ktorými sú mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy a ostatné mäsové výrobky, avšak vzhľadom na aktivity účastníkov koncentrácie na území Slovenskej republiky navrhujú ponechať otázku členenia mäsových výrobkov na jednotlivé druhy otvorenú. 

52.	Vychádzajúc z predložených podkladov a informácií úrad v súlade s Oznámením koncentrácie skúmal v prípade predmetnej koncentrácie dopady tejto koncentrácie na trhu predaja mäsových výrobkov z bravčového a hovädzieho mäsa a na trhu predaja mäsových výrobkov z hydinového mäsa, avšak vzhľadom na nižšie uvedené závery, úrad ponechal presnú definíciu tovarových relevantných trhov otvorenú. 

Trh predaja jatočných ošípaných

53.	Účastníci koncentrácie predávajú jatočné ošípané podnikateľom prevádzkujúcim porážky jatočných ošípaných (bitúnky). Obaja účastníci koncentrácie pôsobia na území Slovenskej republiky výhradne ako predajcovia, nakoľko ani jeden z účastníkov koncentrácie neprevádzkuje na území Slovenskej republiky chov, ani porážky jatočných ošípaných.

54.	Porážka jatočných zvierat je súhrn operácií, ktorými sa získava mäso jatočných zvierat za účelom predaja alebo ďalšieho spracovania. Jatočné ošípané sa na bitúnok dovážajú vozidlami na to určenými a upravenými. Z Oznámenia koncentrácie vyplýva, že dopravu zabezpečuje buď dodávateľ jatočných ošípaných, kupujúci alebo nezávislý poskytovateľ prepravných služieb. Jatočná hmotnosť, ktorú by mali dosahovať jatočné zvieratá určené na porážku, sa pri ošípaných pohybuje v rozpätí od 100 do 135 kg živej hmotnosti. 

55.	Jednotliví podnikatelia pôsobiaci na tomto trhu sa líšia napríklad používanou technológiou alebo tým, či majú obrat stáda uzatvorený, t.j. do výkrmu nenakupujú prasiatka od tretích osôb. 

56.	Úrad na základe vyššie uvedeného v predmetnom prípade skúmal dopady tejto koncentrácie na trhu predaja jatočných ošípaných, avšak vzhľadom na skutočnosť, že objemy dovozov účastníkov koncentrácie sú na územie Slovenskej republiky zanedbateľné, úrad ponechal presnú definíciu tovarového relevantného trhu predaja jatočných ošípaných otvorenú.

Priestorový relevantný trh

57.	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

58.	Z podkladov a informácií predložených účastníkom konania vyplýva, že podnikanie na trhu predaja mäsa, mäsových výrobkov a jatočných ošípaných nie je obmedzené ekonomickými, technickými, právnymi alebo inými bariérami. Z Oznámenia koncentrácie vyplýva, že účastníci koncentrácie pôsobia na celom území Slovenskej republiky  a súťažia s ostatnými podnikateľmi na celom území Slovenskej republiky. 

59.	Z predložených podkladov a informácií v Oznámení koncentrácie vyplýva, že v posledných rokoch postupne vzrástol objem vývozu ako aj dovozu na vyššie uvedených trhoch, na základe čoho možno uvažovať o širšom vymedzení priestorového trhu na vyššie uvedených tovarových trhoch ako je územie Slovenskej republiky. 

60.	Vzhľadom na závery uvedené v tomto rozhodnutí, úrad ponechal presnú definíciu priestorových trhov predaja bravčového, hovädzieho a hydinového mäsa, predaja mäsových výrobkov z bravčového, hovädzieho a hydinového mäsa a predaja jatočných ošípaných otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetné tovarové  trhy na území Slovenskej republiky.

VI. Možnosti vstupu na trh

61.	Z podkladov a informácií v Oznámení koncentrácie vyplýva, že podnikanie na trhu predaja bravčového, hovädzieho a hydinového mäsa, na trhu predaja mäsových výrobkov z bravčového, hovädzieho a hydinového mäsa a na trhu predaja jatočných ošípaných neobmedzujú významné ekonomické, technické, právne alebo iné bariéry na národnej a ani na medzinárodnej úrovni. Taktiež vstup nových podnikateľov na vyššie uvedené trhy Slovenskej republiky významne neobmedzujú právne ani regulačné bariéry vstupu.

62.	Oblasť predaja mäsa a mäsových výrobkov je na území Slovenskej republiky upravená určitými veterinárnymi normami, ako aj Potravinovým kódexom, ktorý zaväzuje predovšetkým domácich výrobcov. Pre podnikateľov z krajín Európskej únie neexistujú žiadne bariéry pri dovoze. Relevantné bariéry vstupu existujú predovšetkým pre výrobcov z tretích krajín, ktorí musia pri vstupe splniť podmienky vyplývajúce z národnej legislatívy, ako aj legislatívy Európskej únie. 

63.	Náklady na vstup na predmetné trhy nepredstavujú významnú bariéru z finančného ani časového hľadiska a neexistujú žiadne prekážky v prístupe k surovinám na výrobu výrobkov. Výskum, vývoj a inovácie v oblasti použitej výrobnej technológie, balenia a distribúcie s cieľom zabezpečiť konkurencieschopnosť pre svoje výrobky uskutočňujú na rôznej úrovni všetci výrobcovia, pričom zákazníci sa pri nákupe predmetných výrobkov rozhodujú predovšetkým podľa ceny výrobku, a tak vernosť značke ako bariéra vstupu nemá podstatný vplyv, ktorý by obmedzoval nového podnikateľa pri vstupe na uvedené trhy na území Slovenskej republiky.

VII. Dopad koncentrácie na hospodársku súťaž

64.	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži a ktorí sa vzhľadom na svoju ekonomickú silu môžu správať nezávisle.

65.	V nadväznosti na vyššie uvedené úrad v ďalšej časti skúmal, či uskutočnením posudzovanej koncentrácie nedôjde k takým zmenám, ktoré by vytvárali dominantné postavenie podnikateľa Agrofert Holding, ktorého dôsledkom môžu byť významné prekážky efektívnej súťaže na vymedzených trhoch na území Slovenskej republiky.

66.	Pri posudzovaní dopadov predmetnej koncentrácie na hospodársku súťaž na vymedzených trhoch úrad skúmal štruktúru týchto trhov, intenzitu hospodárskej súťaže a postavenie jednotlivých súťažiacich na vymedzených trhoch, pričom údaje uvedené v hranatých zátvorkách boli označené účastníkmi koncentrácie za predmet obchodného tajomstva a sú súčasťou spisového materiálu. 

67.	Úrad v predmetnom správnom konaní vychádza z údajov za roky 2007-2009. Taktiež úrad uvádza v tomto rozhodnutí aj údaje za rok 2010, ale nakoľko v prípade trhu predaja hydinového mäsa a trhu predaja mäsových výrobkov z hydinového mäsa nie sú údaje o celkovej veľkosti trhu za tento rok ešte uzavreté, úrad uvádza ich odhady. Úrad pri vyčíslení celkovej veľkosti trhu predaja bravčového mäsa a hovädzieho mäsa a trhu predaja mäsových výrobkov z bravčového a hovädzieho mäsa za rok 2010 vychádzal z údajov nachádzajúcich sa v spisovom materiále vo veci koncentrácie Agrofert Holding a Procházka holding, a.s. so sídlom Chelčického 627, 413 01 Roudnice nad Labem, Česká republika, IČO: 250 30 191 (ďalej len „Procházka holding“) vedenej v správnom konaní č. 0038/OK/2010.

68.	Úrad v predmetnom správnom konaní oslovil listom zaevidovaným pod           č. 0461/PMÚ SR/2011 dňa 10.02.2011 Štatistický úrad Slovenskej republiky (ďalej len „ŠÚ SR“) vo veci poskytnutia štatistických informácií o dovoze mäsových výrobkov a hovädzieho, bravčového a hydinového mäsa. Dňa 03.03.2011 boli listom zaevidovaným pod č. 738/2011 úradu predmetné informácie predložené. 

69.	Vychádzajúc z uvedeného úrad dospel k nasledujúcim záverom.

Trh predaja bravčového mäsa

70.	Celkovú veľkosť trhu predaja bravčového mäsa vyčíslili účastníci koncentrácie v Oznámení koncentrácie na základe údajov zverejňovaných vo výkazoch, ktoré spracováva spoločnosť Radela s.r.o. so sídlom Trenčianska 55, 821 06 Bratislava (ďalej len „Radela“). Konkrétne údaje o celkovej veľkosti trhu predaja bravčového mäsa na území Slovenskej republiky za roky 2007-2010 sa nachádzajú v nasledujúcej tabuľke.

Rok 	Predaj bravčového mäsa (t)	
2007	87 157	
2008	89 317	
2009	73 370	
2010	74 127	
Zdroj: Oznámenie koncentrácie

71.	Z Oznámenia koncentrácie zároveň vyplýva, že približne 45% z celkového predaného množstva bravčového mäsa na území Slovenskej republiky bolo v roku 2007 dovezeného zo zahraničia, pričom v porovnaní s rokom 2009 sa dovoz bravčového mäsa ešte zvýšil a predstavoval približne 53%-ný podiel z celkového objemu predaja bravčového mäsa na území Slovenskej republiky. Z údajov za rok 2010 vyplýva, že dovoz bravčového mäsa má naďalej stúpajúcu tendenciu.

72.	Na základe údajov z Oznámenia koncentrácie o celkovom objeme predaja bravčového mäsa na území Slovenskej republiky a objeme predaja bravčového mäsa účastníkmi koncentrácie úrad zistil, že v rokoch 2007-2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.

Účastníci koncentrácie	Trhové podiely – bravčové mäso	
	2007	2008	2009	2010	
Agrofert Holding	[0-5]	[0-5]	[0-5]	[0-5]	
Animalco	[0-5]	[0-5]	[0-5]	[0-5]	
Zdroj: Oznámenie koncentrácie

73.	Vychádzajúc z informácií predložených v Oznámení koncentrácie pôsobí podnikateľ Agrofert Holding na trhu predaja bravčového mäsa prostredníctvom dcérskej spoločnosti Kostelecké uzeniny, ktorá na územie Slovenskej republiky dováža bravčové mäso. Rovnako aj podnikateľ Animalco pôsobí na území Slovenskej republiky prostredníctvom dovozov.

74.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäso domácich kopytníkov je v súčasnosti 164 podnikateľov, ktorí sa zaoberajú spracovaním bravčového mäsa na území Slovenskej republiky. Z vyššie uvedeného taktiež vyplýva, že predmetný trh sa vyznačuje malým počtom väčších podnikateľov a veľkým počtom menších podnikateľov.

75.	Účastníci koncentrácie v Oznámení koncentrácie označili za svojich najvýznamnejších konkurentov na trhu predaja bravčového mäsa spoločnosti Mecom Group s.r.o., ktorej trhový podiel odhadli na [20-30]%, Tauris, a.s., ktorej trhový podiel odhadli na [10-20]%, Tauris Myjava spol. s r.o., ktorej trhový podiel odhadli na [0-5]% a Svaman, spol. s r.o., ktorej trhovej podiel odhadli na [0-5]%. 

76.	Odberateľmi účastníkov koncentrácie sú najmä medzinárodné obchodné reťazce, ktoré zásobujú prostredníctvom centrálnych distribučných centier týchto subjektov. Ďalšími odberateľmi sú rôzne maloobchodné siete, ktorým sa mäso dováža priamo. Odberateľmi podnikateľa Agrofert Holding sú podľa Oznámenia koncentrácie napríklad Lidl Slovenská republika, v.o.s. a METRO Cash & Carry Slovakia s.r.o. Odberateľmi podnikateľa Animalco sú podľa Oznámenia koncentrácie napríklad METRO Cash & Carry Slovakia s.r.o., Liška Slovakia s.r.o., Chrien, spol. s r.o. 

77.	Z vyššie uvedených skutočností vyplýva, že podnikateľ Agrofert Holding dosiahol v roku 2009 na trhu predaja bravčového mäsa podiel vo výške        [0-5]%. Vzhľadom na skutočnosť, že trhový podiel nadobúdanej spoločnosti Animalco bol v roku 2009 na trhu predaja bravčového mäsa [0-5]%, podnikateľ Agrofert Holding dosiahne po uskutočnení predmetnej koncentrácie na trhu predaja bravčového mäsa trhový podiel [5-10]%. V roku 2010 bol podiel podnikateľa Agrofert Holding [0-5]% a podiel podnikateľa Animalco bol v roku 2010 [0-5]%, t.j. oproti predchádzajúcim rokom zaznamenali obaja účastníci pokles na predmetnom trhu.

78.	Úrad súbežne s predmetným správnym konaním posudzuje aj koncentráciu podnikateľov Agrofert Holding a Procházka holding vedenú v správnom konaní č. 0038/OK/2010. Nadobudnutím podnikateľa Procházka holding sa podiel podnikateľa Agrofert Holding na trhu predaja bravčového mäsa zvýši len minimálne, nakoľko v roku 2009 bol podiel podnikateľa Procházka [0-5]% a v roku 2010 bol [0-5]%. 

79.	Na základe postavenia účastníkov koncentrácie a ich konkurentov na trhu predaja bravčového mäsa na území Slovenskej republiky úrad zistil, že posudzovaná koncentrácia významne nezasiahne do existujúcej trhovej  štruktúry na predmetnom trhu a že postavenie podnikateľa Agrofert Holding sa na trhu predaja bravčového mäsa po uskutočnení predmetnej koncentrácie zmení minimálne, a teda predmetnou koncentráciou nedôjde k vytvoreniu alebo posilneniu dominantného postavenia podnikateľa Agrofert Holding, ktorého dôsledkom sú významné prekážky efektívnej hospodárskej súťaže na posudzovanom trhu. 

Trh predaja hovädzieho mäsa

80.	Celkovú veľkosť trhu predaja hovädzieho mäsa vyčíslili účastníci koncentrácie v Oznámení koncentrácie na základe údajov zverejňovaných vo výkazoch, ktoré spracováva spoločnosť Radela a z odhadov účastníkov koncentrácie. Konkrétne údaje o celkovej veľkosti trhu predaja hovädzieho mäsa na území Slovenskej republiky za roky 2007-2010 sa nachádzajú v nasledujúcej tabuľke.

Rok 	Predaj hovädzieho mäsa (t)	
2007	14 634	
2008	13 854	
2009	12 238	
2010	11 638	
Zdroj: Oznámenie koncentrácie

81.	Z Oznámenia koncentrácie zároveň vyplýva, že približne 38% z celkového predaného množstva hovädzieho mäsa na území Slovenskej republiky bolo v roku 2007 dovezeného zo zahraničia, pričom v porovnaní s rokom 2009 dovoz hovädzieho mäsa predstavoval približne 34%-ný podiel z celkového objemu predaja hovädzieho mäsa na území Slovenskej republiky. Z  údajov za rok 2010 vyplýva, že dovoz hovädzieho mäsa oproti predchádzajúcim rokom stúpol.

82.	Na základe údajov z Oznámenia koncentrácie o celkovom objeme predaja hovädzieho mäsa na území Slovenskej republiky a objeme predaja hovädzieho mäsa účastníkmi koncentrácie úrad zistil, že v rokoch 2007-2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.

Účastníci koncentrácie 	Trhové podiely – hovädzie mäso 	
	2007	2008	2009	2010	
Agrofert Holding	[0-5]	[0-5]	[0-5]	[0-5]	
Animalco	[0-5]	[0-5]	[0-5]	[0-5]	
Zdroj: Oznámenie koncentrácie

83.	Podnikateľ Agrofert Holding ako vyplýva z Oznámenia koncentrácie pôsobí na trhu predaja hovädzieho mäsa prostredníctvom dcérskej spoločnosti Kostelecké uzeniny, ktorá hovädzie mäso na územie Slovenskej republiky dováža. Taktiež podnikateľ Animalco pôsobí na území Slovenskej republiky na trhu predaja hovädzieho mäsa prostredníctvom dovozov.

84.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäso domácich kopytníkov je v súčasnosti 161 podnikateľov, ktorí sa zaoberajú spracovaním hovädzieho mäsa na území Slovenskej republiky. Tak ako v prípade trhu predaja bravčového mäsa, tak aj trh predaja hovädzieho mäsa sa vyznačuje malým počtom väčších podnikateľov a veľkým počtom malých podnikateľov.

85.	Podnikatelia Agrofert Holding a Animalco označili za svojich konkurentov na trhu predaja hovädzieho mäsa spoločnosti Mecom Group s.r.o., ktorej trhový podiel odhadli na [10-20]%, Tauris, a.s., ktorej trhový podiel odhadli na        [0-5]%, Tauris Myjava spol. s r.o., ktorej trhový podiel odhadli na [0-5]% a Svaman, spol. s r.o., ktorej trhovej podiel odhadli na [0-5]%.

86.	Odberateľmi podnikateľov Agrofert Holding a Animalco sú najmä medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalej sú odberateľmi účastníkov koncentrácie rôzne maloobchodné siete, ktorým je mäso dovážané priamo. Odberateľmi podnikateľa Agrofert Holding sú podľa Oznámenia koncentrácie napríklad Lidl Slovenská republika, v.o.s., BILLA s.r.o. Odberateľmi podnikateľa Animalco sú podľa Oznámenia koncentrácie napríklad METRO Cash & Carry Slovakia, s.r.o., Retail Value Stores, a.s. 

87.	Z vyššie uvedených skutočností vyplýva, že podnikateľ Agrofert Holding dosiahol v roku 2009 na trhu predaja hovädzieho mäsa podiel vo výške        [0-5]%. Vzhľadom na skutočnosť, že trhový podiel nadobúdanej spoločnosti Animalco bol v roku 2009 na trhu predaja hovädzieho mäsa [0-5]%, podnikateľ Agrofert Holding dosiahne po uskutočnení predmetnej koncentrácie na trhu predaja hovädzieho mäsa trhový podiel [0-5]%. V roku 2010 bol podiel podnikateľa Agrofert Holding [0-5]% a podiel podnikateľa Animalco bol v roku 2010 [0-5]%, t.j. oproti predchádzajúcim rokom zaznamenali obaja účastníci pokles na predmetnom trhu.

88.	Postavenie podnikateľa Agrofert Holding sa po uskutočnení predmetnej koncentrácie a koncentrácie podnikateľov Agrofert Holding a Procházka holding vedenej v správnom konaní č. 0038/OK/2010, ktorú úrad posudzuje, zmení len minimálne, nakoľko podnikateľ Procházka holding dosiahol na trhu predaja hovädzieho mäsa v roku 2009 podiel [0-5]% a v roku 2010 [0-5]%.

89.	Na základe postavenia účastníkov koncentrácie a ich konkurentov na trhu predaja hovädzieho mäsa na území Slovenskej republiky úrad zistil, že posudzovaná koncentrácia významne nezasiahne do existujúcej trhovej  štruktúry na predmetnom trhu a že postavenie podnikateľa Agrofert Holding sa na trhu predaja hovädzieho mäsa po uskutočnení predmetnej koncentrácie zmení minimálne, a teda predmetnou koncentráciou nedôjde k vytvoreniu alebo posilneniu dominantného postavenia podnikateľa Agrofert Holding, ktorého dôsledkom sú významné prekážky efektívnej hospodárskej súťaže na posudzovanom trhu. 

Trh predaja hydinového mäsa

90.	Celkovú veľkosť trhu predaja hydinového mäsa vyčíslili účastníci koncentrácie v Oznámení koncentrácie na základe údajov zverejnených v Komoditnej situačnej a výhľadovej správe – Hydina a vajcia, ktorú spracováva Výskumný ústav ekonomiky poľnohospodárstva a potravinárstva (ďalej len „VUEPP“)  ako aj na základe vlastných informácií v danej oblasti.  Konkrétne údaje o celkovej veľkosti trhu predaja hydinového mäsa na území Slovenskej republiky za roky 2007-2010 sa nachádzajú v nasledujúcej tabuľke.

Rok	Predaj hydinového mäsa (t)	
2007	105 470	
2008	102 290	
2009	103 350	
2010	105 238	
Zdroj: Oznámenie koncentrácie

91.	Z Oznámenia koncentrácie zároveň vyplýva, že približne 23% z celkového predaného množstva hydinového mäsa na území Slovenskej republiky bolo v roku 2007 dovezeného zo zahraničia, pričom v porovnaní s rokom 2009 sa dovoz hydinového mäsa ešte zvýšil a predstavoval približne 34%-ný podiel z celkového objemu predaja hydinového mäsa na území Slovenskej republiky. Z predbežných štatistických údajov za rok 2010, ktoré sú verejne dostupné vyplýva, že dovoz hydinového mäsa má stúpajúcu tendenciu.

92.	Na základe údajov z Oznámenia koncentrácie o celkovom objeme predaja hydinového mäsa na území Slovenskej republiky a objeme predaja hydinového mäsa účastníkmi koncentrácie úrad zistil, že v rokoch 2007-2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.

Účastníci koncentrácie 	Trhové podiely – hydinové mäso 	
	2007	2008	2009	2010	
Agrofert Holding	[40-50]	[30-40]	[40-50]	[30-40]	
Animalco	[0-5]	[0-5]	[0-5]	[0-5]	
Zdroj: Oznámenie koncentrácie

93.	Podnikateľ Agrofert Holding ako vyplýva z Oznámenia koncentrácie pôsobí na trhu predaja hydinového mäsa prostredníctvom dcérskej spoločnosti Hyza. Podnikateľ Animalco pôsobí na území Slovenskej republiky na trhu predaja hydinového mäsa prostredníctvom dovozov.

94.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäso z hydiny je v súčasnosti 30 podnikateľov, ktorí sa zaoberajú spracovaním hydinového mäsa na území Slovenskej republiky. Z vyššie uvedeného taktiež vyplýva, že trh predaja hydinového mäsa sa vyznačuje malým počtom väčších podnikateľov, pomerne veľkým počtom menších podnikateľov a vysokým podielom dovozov.          

95.	Účastníci koncentrácie označili za svojich najvýznamnejších konkurentov na trhu predaja hydinového mäsa spoločnosti Podtatranská hydina a.s., ktorej trhový podiel odhadli na [10-20]%, HSH – V, spol. s r.o., ktorej trhový podiel odhadli na [5-10]% a Hydinár a.s., ktorej trhový podiel odhadli na [0-5]%.

96.	Odberateľmi podnikateľov Agrofert Holding a Animalco sú najmä medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalej sú odberateľmi účastníkov koncentrácie rôzne maloobchodné siete, ktorým je mäso dovážané priamo. Odberateľmi podnikateľa Agrofert Holding sú podľa Oznámenia koncentrácie napríklad COOP Jednota, spotrebné družstvo, BILLA s.r.o., TESCO STORES SR, a.s. Odberateľmi podnikateľa Animalco sú podľa Oznámenia koncentrácie napríklad METRO Cash & Carry Slovakia, s.r.o., RE.MO.N s.r.o.

97.	Z vyššie uvedených skutočností vyplýva, že podnikateľ Agrofert Holding dosiahol v roku 2009 na trhu predaja hydinového mäsa podiel vo výške       [40-50]%. Vzhľadom na skutočnosť, že trhový podiel nadobúdanej spoločnosti Animalco bol v roku 2009 na trhu predaja hydinového mäsa         [0-5]%, podnikateľ Agrofert Holding dosiahne po uskutočnení predmetnej koncentrácie na trhu predaja hydinového mäsa trhový podiel [40-50]%. Vychádzajúc z odhadov, v roku 2010 bol podiel podnikateľa Agrofert Holding [30-40]% a podiel podnikateľa Animalco bol v roku 2010 [0-5]%, t.j. oproti predchádzajúcim rokom zaznamenal podnikateľ Agrofert Holding pokles na predmetnom trhu.

98.	Postavenie podnikateľa Agrofert Holding sa po uskutočnení predmetnej koncentrácie a koncentrácie podnikateľov Agrofert Holding a Procházka holding vedenej v správnom konaní č. 0038/OK/2010, ktorú úrad posudzuje, zmení len minimálne, nakoľko podnikateľ Procházka holding dosiahol na trhu predaja hydinového mäsa v roku 2009 podiel [0-5]% a v roku 2010 [0-5]%.

99.	Vzhľadom na skutočnosť, že podiel nadobúdanej spoločnosti Animalco je na trhu predaja hydinového mäsa minimálny a spoločnosť Animalco pôsobí na  území Slovenskej republiky len prostredníctvom dovozov a taktiež vzhľadom na postavenie konkurentov na predmetnom trhu, ako aj nízkych bariér vstupu na trh úrad zistil, že posudzovaná koncentrácia významne nezasiahne do existujúcej trhovej  štruktúry na predmetnom trhu a že postavenie podnikateľa Agrofert Holding sa na trhu predaja hydinového mäsa po uskutočnení predmetnej koncentrácie zmení minimálne, predmetnou koncentráciou nedôjde k vytvoreniu alebo posilneniu dominantného postavenia podnikateľa Agrofert Holding, ktorého dôsledkom sú významné prekážky efektívnej hospodárskej súťaže na posudzovanom trhu. 

Trh predaja mäsových výrobkov z bravčového a hovädzieho mäsa

100.	Celkovú veľkosť trhu predaja mäsových výrobkov z bravčového a hovädzieho mäsa vyčíslili účastníci koncentrácie v Oznámení koncentrácie na základe údajov zverejňovaných vo výkazoch, ktoré spracováva spoločnosť Radela a z odhadov účastníkov koncentrácie. Konkrétne údaje o celkovej veľkosti trhu predaja mäsových výrobkov z bravčového a hovädzieho mäsa na území Slovenskej republiky za roky 2007-2010 sa nachádzajú v nasledujúcej tabuľke.

Rok 	Predaj mäsových výrobkov z bravčového a hovädzieho mäsa (t)	
2007	105 120	
2008	105 357	
2009	86 540	
2010	84 885	
Zdroj: Oznámenie koncentrácie

101.	 Z Oznámenia koncentrácie zároveň vyplýva, že približne 13% z celkového predaného množstva mäsových výrobkov z bravčového a hovädzieho mäsa na území Slovenskej republiky bolo v roku 2007 dovezeného zo zahraničia, pričom v porovnaní s rokom 2009 sa dovoz mäsových výrobkov z bravčového a hovädzieho mäsa ešte zvýšil a predstavoval približne 26%-ný podiel z celkového objemu predaja mäsových výrobkov z bravčového a hovädzieho mäsa na území Slovenskej republiky. Z údajov za rok 2010 vyplýva, že dovoz mäsových výrobkov z bravčového a hovädzieho mäsa  má stúpajúcu tendenciu.

102.	Na základe údajov z Oznámenia koncentrácie o celkovom objeme predaja mäsových výrobkov z bravčového a hovädzieho mäsa na území Slovenskej republiky a objeme predaja mäsových výrobkov z bravčového a hovädzieho mäsa účastníkmi koncentrácie úrad zistil, že v rokoch 2007-2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.

Účastníci koncentrácie	Trhové podiely – mäsové výrobky z bravčového a hovädzieho mäsa	
	2007	2008	2009	2010	
Agrofert Holding	[0-5]	[0-5]	[0-5]	[0-5]	
Animalco	[0-5]	[0-5]	[0-5]	[0-5]	
Zdroj: Oznámenie koncentrácie

103.	Na trhu predaja mäsových výrobkov z bravčového a hovädzieho mäsa pôsobí podnikateľ Agrofert Holding prostredníctvom spoločností Kmotr, Krahulík a  Kostelecké uzeniny, ktoré mäsové výrobky z bravčového a hovädzieho mäsa na územie Slovenskej republiky dovážajú. Taktiež podnikateľ Animalco pôsobí na trhu predaja mäsových výrobkov z bravčového a hovädzieho mäsa na území Slovenskej republiky len prostredníctvom dovozov.

104.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäsové výrobky je v súčasnosti 136 podnikateľov, ktorí sa zaoberajú spracovaním mäsových výrobkov z bravčového a hovädzieho mäsa na území Slovenskej republiky. Z vyššie uvedeného taktiež vyplýva, že trh predaja mäsových výrobkov z bravčového a hovädzieho mäsa sa vyznačuje malým počtom väčších podnikateľov a veľkým počtom menších podnikateľov.

105.	Účastníci koncentrácie označili za svojich konkurentov na trhu predaja mäsových výrobkov z bravčového a hovädzieho mäsa spoločnosti Mecom Group, s.r.o., ktorej trhový podiel odhadli na [30-40]%, Tauris, a.s., ktorej trhový podiel odhadli na [5-10]%, Hrádok s.r.o., ktorej trhový podiel odhadli na [5-10]% a Púchovský mäsový priemysel, a.s., ktorej trhový podiel odhadli na [10-20]%.

106.	Odberateľmi podnikateľov Agrofert Holding a Animalco sú najmä medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalej sú odberateľmi účastníkov koncentrácie rôzne maloobchodné siete, ktorým sú mäsové výrobky dovážané priamo. Odberateľmi podnikateľa Agrofert Holding sú podľa Oznámenia koncentrácie napríklad Lidl Slovenská republika, v.o.s., BILLA s.r.o., COOP Jednota, spotrebné družstvo, TESCO STORES SR, a.s. Odberateľmi podnikateľa Animalco sú podľa Oznámenia koncentrácie napríklad METRO Cash & Carry Slovakia, s.r.o., FRIKAS s.r.o. Predaj mäsových výrobkov z bravčového a hovädzieho mäsa uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka.
 
107.	Z vyššie uvedených skutočností vyplýva, že podnikateľ Agrofert Holding dosiahol v roku 2009 na trhu predaja mäsových výrobkov z bravčového a  hovädzieho mäsa podiel vo výške [0-5]%. Vzhľadom na skutočnosť, že trhový podiel nadobúdanej spoločnosti Animalco bol v roku 2009 na trhu predaja mäsových výrobkov z bravčového a hovädzieho mäsa [0-5]%, podnikateľ Agrofert Holding dosiahne po uskutočnení predmetnej koncentrácie na trhu predaja mäsových výrobkov z bravčového a hovädzieho mäsa trhový podiel [0-5]%. V roku 2010 bol podiel podnikateľa Agrofert Holding [0-5]% a podiel podnikateľa Animalco bol v roku 2010 [0-5]%, t.j. oproti predchádzajúcemu roku zaznamenal podnikateľ Agrofert Holding len minimálny nárast.

108.	Postavenie podnikateľa Agrofert Holding sa po uskutočnení predmetnej koncentrácie a koncentrácie podnikateľov Agrofert Holding a Procházka holding vedenej v správnom konaní č. 0038/OK/2010, ktorú úrad posudzuje, zmení len minimálne, nakoľko podnikateľ Procházka holding dosiahol na trhu predaja mäsových výrobkov z bravčového a hovädzieho mäsa v roku 2009 podiel [0-5]% a v roku 2010 [0-5]%.
 
109.	Na základe postavenia účastníkov koncentrácie a ich konkurentov na trhu predaja mäsových výrobkov z bravčového a hovädzieho mäsa na území Slovenskej republiky úrad zistil, že posudzovaná koncentrácia významne nezasiahne do existujúcej trhovej  štruktúry na predmetnom trhu a že postavenie podnikateľa Agrofert Holding sa na trhu predaja mäsových výrobkov z bravčového a hovädzieho mäsa po uskutočnení predmetnej koncentrácie zmení minimálne. 

110.	Úrad zároveň na základe predložených podkladov a informácií skúmal dôsledky predmetnej koncentrácie v prípade posudzovania jej dopadov zvlášť pre predaj mäsových výrobkov z bravčového mäsa a zvlášť pre predaj mäsových výrobkov z hovädzieho mäsa. Vychádzajúc z údajov o objeme predaja účastníkov koncentrácie, výške ich trhového podielu a o postavení ostatných subjektov na daných trhoch úrad zistil, že uskutočnením posudzovanej koncentrácie by ani na užšie vymedzených trhoch nedošlo k podstatným zmenám v existujúcej trhovej štruktúre a podnikateľ Agrofert Holding by nedosiahol také trhové postavenie, ktorého dôsledkom by boli významné prekážky efektívnej hospodárskej súťaže na takto vymedzených trhoch na území Slovenskej republiky.

111.	Vzhľadom na to, že ako už bolo uvedené vyššie, predmetnou koncentráciou sa štruktúra konkurenčného prostredia a postavenie podnikateľa Agrofert Holding v oblasti predaja mäsových výrobkov z bravčového a hovädzieho mäsa na území Slovenskej republiky významne nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia podnikateľa Agrofert Holding, ktorého dôsledkom sú významné prekážky efektívnej hospodárskej súťaže na posudzovaných trhoch. 

Trh predaja mäsových výrobkov z hydinového mäsa

112.	Celkovú veľkosť trhu predaja mäsových výrobkov z hydinového mäsa vyčíslili účastníci koncentrácie na základe vlastných informácií v danej oblasti. Konkrétne údaje o celkovej veľkosti trhu predaja mäsových výrobkov z hydinového mäsa na území Slovenskej republiky za roky 2007-2010 sa nachádzajú v nasledujúcej tabuľke.

Rok	Predaj mäsových výrobkov z hydinového mäsa (t)	
2007	16 718	
2008	16 585	
2009	14 673	
2010	13 600	
Zdroj: Oznámenie koncentrácie

113.	Z Oznámenia koncentrácie zároveň vyplýva, že približne 14% z celkového predaného množstva mäsových výrobkov z hydinového mäsa na území Slovenskej republiky bolo v roku 2007 dovezeného zo zahraničia, pričom v porovnaní s rokom 2009 sa dovoz mäsových výrobkov z hydinového mäsa ešte zvýšil a predstavoval približne 16%-ný podiel z celkového objemu predaja mäsových výrobkov z hydinového mäsa na území Slovenskej republiky.  Z predbežných štatistických údajov za rok 2010, ktoré sú verejne dostupné vyplýva, že dovoz mäsových výrobkov z hydinového mäsa  má stúpajúcu tendenciu.

114.	Na základe údajov z Oznámenia koncentrácie o celkovom objeme predaja mäsových výrobkov z hydinového mäsa na území Slovenskej republiky a objeme predaja hydinového mäsa účastníkmi koncentrácie úrad zistil, že v rokoch 2007-2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.

Účastníci koncentrácie	Trhové podiely – mäsové výrobky z hydinového mäsa	
	2007	2008	2009	2010	
Agrofert Holding	[20-30]	[30-40]	[30-40]	[40-50]	
Animalco	[0-5]	[0-5]	[0-5]	[0-5]	
Zdroj: Oznámenie koncentrácie

115.	Podnikateľ Agrofert Holding ako vyplýva z Oznámenia koncentrácie pôsobí na trhu predaja mäsových výrobkov z hydinového mäsa prostredníctvom spoločností Kmotr a Kostelecké uzeniny, ktoré mäsové výrobky z hydinového mäsa na územie Slovenskej republiky dovážajú a prostredníctvom spoločnosti Hyza. Podnikateľ Animalco pôsobí na území Slovenskej republiky na trhu predaja mäsových výrobkov z hydinového mäsa prostredníctvom dovozov.

116.	Na základe verejne dostupných zoznamov Štátnej veterinárnej a potravinovej správy Slovenskej republiky úrad zistil, že na zozname schválených prevádzkarní pre mäsové výrobky je v súčasnosti 83 podnikateľov, ktorí sa zaoberajú spracovaním mäsových výrobkov z hydinového mäsa na území Slovenskej republiky. Z vyššie uvedeného taktiež vyplýva, že trh predaja mäsových výrobkov z hydinového mäsa sa vyznačuje malým počtom väčších podnikateľov a pomerne veľkým počtom menších podnikateľov.

117.	Podnikatelia Agrofert Holding a Animalco označili za svojich konkurentov na trhu predaja mäsových výrobkov z hydinového mäsa spoločnosti Mecom Group s.r.o., ktorej trhový podiel odhadli na [20-30]%, Tauris a.s., ktorej trhový podiel odhadli na [5-10]% a Púchovský mäsový priemysel, a.s., ktorej trhový podiel odhadli na [5-10]%.

118.	Odberateľmi podnikateľov Agrofert Holding a Animalco sú najmä medzinárodné obchodné reťazce, ktoré zásobujú prostredníctvom centrálnych distribučných centier týchto subjektov, ďalej sú odberateľmi účastníkov koncentrácie rôzne maloobchodné siete, ktorým sú mäsové výrobky dovážané priamo. Odberateľmi podnikateľa Agrofert Holding sú podľa Oznámenia koncentrácie napríklad COOP Jednota, spotrebné družstvo, BILLA s.r.o., TESCO STORES SR, a.s. Odberateľmi podnikateľa Animalco sú podľa Oznámenia koncentrácie napríklad METRO Cash & Carry Slovakia s.r.o., FRIKAS s.r.o.  Predaj mäsových výrobkov z hydinového mäsa uskutočňujú účastníci koncentrácie na základe zmlúv s individuálne dohodnutými obchodnými podmienkami prevažne na obdobie jedného roka.

119.	Z vyššie uvedených skutočností vyplýva, že podnikateľ Agrofert Holding dosiahol v roku 2009 na trhu predaja mäsových výrobkov z hydinového mäsa podiel vo výške [30-40]%. Vzhľadom na skutočnosť, že trhový podiel nadobúdanej spoločnosti Animalco bol v roku 2009 na trhu predaja mäsových výrobkov z hydinového mäsa [0-5]%, podnikateľ Agrofert Holding dosiahne po uskutočnení predmetnej koncentrácie na trhu predaja mäsových výrobkov z hydinového mäsa trhový podiel [30-40]%. Vychádzajúc z odhadov, v roku 2010 bol podiel podnikateľa Agrofert Holding [40-50]% a podiel podnikateľa Animalco bol v roku 2010 [0-5]%, t.j. oproti predchádzajúcemu roku zaznamenal podnikateľ Agrofert Holding minimálny nárast.

120.	Postavenie podnikateľa Agrofert Holding sa po uskutočnení predmetnej koncentrácie a koncentrácie podnikateľov Agrofert Holding a Procházka holding vedenej v správnom konaní č. 0038/OK/2010, ktorú úrad posudzuje, zmení len minimálne, nakoľko podnikateľ Procházka holding dosiahol na trhu predaja mäsových výrobkov z hydinového  mäsa v roku 2009 podiel [0-5]% a v roku 2010 [0-5]%.
 
121.	Vzhľadom na skutočnosť, že podiel nadobúdanej spoločnosti Animalco je na trhu predaja mäsových výrobkov z hydinového mäsa minimálny a spoločnosť Animalco pôsobí na území Slovenskej republiky len prostredníctvom dovozov a taktiež vzhľadom na postavenie konkurentov na predmetnom trhu, ako aj na nízke bariéry vstupu na trh úrad dospel k záveru, že posudzovaná  koncentrácie významne nezasiahne do existujúcej štruktúry na predmetnom trhu a že postavenie podnikateľa Agrofert Holding sa na trhu predaja mäsových výrobkov z hydinového mäsa po uskutočnení predmetnej koncentrácie zmení minimálne, predmetnou koncentráciou nedôjde k vytvoreniu alebo posilneniu dominantného postavenia podnikateľa Agrofert Holding, ktorého dôsledkom sú významné prekážky efektívnej hospodárskej súťaže na posudzovanom trhu.

Trh predaja jatočných ošípaných

122.	Celkovú veľkosť trhu predaja jatočných ošípaných účastníci koncentrácie vyčíslili v Oznámení koncentrácie na základe údajov zverejňovaných vo výkazoch, ktoré spracováva spoločnosť Radela. Konkrétne údaje o celkovej veľkosti trhu predaja jatočných ošípaných na území Slovenskej republiky za roky 2007-2010 sa nachádzajú v nasledujúcej tabuľke.

Rok 	Predaj jatočných ošípaných (t)	
2007	130 921	
2008	101 530	
2009	83 571	
2010	83 681	
Zdroj: Oznámenie koncentrácie

123.	Z Oznámenia koncentrácie zároveň vyplýva, že približne 9% z celkového predaného množstva jatočných ošípaných na území Slovenskej republiky bolo v roku 2007 dovezeného zo zahraničia, pričom v roku 2009 predstavoval dovoz jatočných ošípaných približne 10%-ný podiel z celkového objemu predaja jatočných ošípaných na území Slovenskej republiky. Z údajov za rok 2010 vyplýva, že dovoz jatočných ošípaných oproti predchádzajúcemu roku mierne poklesol.

124.	Na základe údajov z Oznámenia koncentrácie o celkovom objeme predaja jatočných ošípaných na území Slovenskej republiky a objeme predaja jatočných ošípaných účastníkmi koncentrácie úrad zistil, že v rokoch         2007-2010 účastníci koncentrácie dosiahli na území Slovenskej republiky trhové podiely, ktoré sú uvedené v nasledujúcej tabuľke.

Účastníci koncentrácie	Trhové podiely – jatočné ošípané	
	2008	2008	2009	2010	
Agrofert Holding	[0-5]	[0-5]	[0-5]	[0-5]	
Animalco	[0-5]	[0-5]	[0-5]	[0-5]	
Zdroj: Oznámenie koncentrácie

125.	Podnikateľ Agrofert Holding ako vyplýva z Oznámenia koncentrácie pôsobí na trhu predaja jatočných ošípaných prostredníctvom spoločnosti Navos Agro, ktorá jatočné ošípané na územie Slovenskej republiky dováža. Podnikateľ Animalco pôsobí na území Slovenskej republiky na trhu predaja jatočných ošípaných prostredníctvom dovozov.

126.	Ako vyplýva z Oznámenia koncentrácie, na trhu predaja jatočných ošípaných na území Slovenskej republiky pôsobí veľké množstvo podnikateľov, chovov ako aj dodávateľov bez vlastných chovov. Účastníci koncentrácie označili za svojich konkurentov na trhu predaja jatočných ošípaných Poľnohospodárske družstvo Choňkovce, ktorého trhový podiel odhadli na [0-5]%, AGROSPOL družstvo Boľkovce, ktorého trhový podiel odhadli na [0-5]%, Poľnohospodárske družstvo Sokolce, ktorého trhový podiel odhadli na [0-5]%. 

127.	Odberateľmi účastníkov koncentrácie sú buď chovatelia, spoločnosti prevádzkujúce porážky jatočných ošípaných (bitúnky) alebo priamo mäsokombináty. Spoločnosť Navos Agro, prostredníctvom ktorej podnikateľ Agrofert Holding pôsobí na trhu predaja jatočných ošípaných dodáva priamo obchodným firmám, ktoré si odvoz zvierat zabezpečujú vo vlastnej réžii. Podnikateľ Animalco nemá vlastnú dopravu, takže dodávky odberateľom prebiehajú prostredníctvom zmluvnej dopravy.

128.	Z vyššie uvedených skutočností vyplýva, že podnikateľ Agrofert Holding dosiahol v roku 2009 na trhu predaja jatočných ošípaných vo výške [0-5]%. Vzhľadom na skutočnosť, že trhový podiel nadobúdanej spoločnosti Animalco bol v roku 2009 na trhu predaja jatočných ošípaných [0-5]%, podnikateľ Agrofert Holding dosiahne po uskutočnení predmetnej koncentrácie na trhu predaja jatočných ošípaných trhový podiel [0-5]%. V roku 2010 bol podiel podnikateľa Agrofert Holding [0-5]% a podiel podnikateľa Animalco bol v roku 2010 [0-5]%, t.j. oproti predchádzajúcemu roku zaznamenal podnikateľ Agrofert Holding pokles.

129.	Na základe postavenia účastníkov koncentrácie a ich konkurentov na trhu predaja jatočných ošípaných na území Slovenskej republiky úrad zistil, že posudzovaná koncentrácia významne nezasiahne do existujúcej trhovej  štruktúry na predmetnom trhu a že postavenie podnikateľa Agrofert Holding sa na trhu predaja jatočných ošípaných po uskutočnení predmetnej koncentrácie nezmení, a teda predmetnou koncentráciou nedôjde k vytvoreniu alebo posilneniu dominantného postavenia podnikateľa Agrofert Holding, ktorého dôsledkom sú významné prekážky efektívnej hospodárskej súťaže na posudzovanom trhu. 

Vertikálna integrácia

130.	Vychádzajúc z Oznámenia koncentrácie medzi podnikateľmi Agrofert Holding a Animalco existuje vertikálne prepojenie, nakoľko podnikateľ Agrofert Holding odoberá od podnikateľa Animalco jatočný dobytok, tento  však podnikateľ Agrofert Holding nepredáva na území Slovenskej republiky, ďalej  jatočné ošípané, hovädzie, bravčové a hydinové mäso a obaly. Podnikateľ Animalco odoberá od podnikateľa Agrofert Holding jatočné ošípané, hovädzie, bravčové a hydinové mäso. 

131.	Podnikatelia Agrofert Holding a Animalco pôsobia na trhu predaja jatočných ošípaných ako dodávatelia na trhu predaja bravčového mäsa a na trhu predaja mäsových výrobkov z bravčového a hovädzieho mäsa. 

132.	Vzhľadom na skutočnosť, že podnikatelia Agrofert Holding a Animalco majú na trhu predaja jatočných ošípaných na území Slovenskej republiky spoločný podiel [0-5]%, úrad dospel k záveru, že v predmetnom prípade nedochádza k vytvoreniu alebo posilneniu dominantného postavenia podnikateľa Agrofert Holding, ktorého dôsledkom sú významné prekážky efektívnej hospodárskej súťaže na vyššie uvedených vertikálne prepojených trhoch predaja bravčového mäsa a predaja mäsových výrobkov z bravčového a hovädzieho mäsa.

VIII. Záver

133.	Po preskúmaní a komplexnom vyhodnotení všetkých získaných podkladov a informácií, úrad dospel k záveru, že predmetná koncentrácia nevytvorí alebo neposilní dominantné postavenie podnikateľa Agrofert Holding, ktorého dôsledkom sú významné prekážky efektívnej hospodárskej súťaže na trhu predaja bravčového mäsa, predaja hovädzieho mäsa, predaja  hydinového mäsa, predaja mäsových výrobkov z bravčového a hovädzieho mäsa, predaja mäsových výrobkov z hydinového mäsa a predaja jatočných ošípaných.

134.	Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

135.	Podľa § 33 zákona úrad listom č. 1124/PMÚ SR/2011 zo dňa 29.03.2011 vyzval účastníka správneho konania, t.j. podnikateľa Agrofert Holding pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

136.	Podnikateľ Agrofert Holding sa prostredníctvom právneho zástupcu vyjadril k výzve úradu pred vydaním rozhodnutia listom zaevidovaným pod                 č. 1170/2011 dňa 31.03.2011 tak, že súhlasí so zisteniami úradu. 

137.	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Mgr. Daniela Lukáčová
					                  	     	  
   poverená riadením
 								   odboru koncentrácií

Rozhodnutie sa doručuje:
Mgr. Robert Ondrášik 
advokát
agner & partners, s.r.o.
Špitálska 10
811 09 Bratislava